D:\Users\Spa\Desktop\Untitled.png

Moterų nevyriausybinių organizacijų tinklas

Gitanui Nausėdai

LR Prezidentui

LR Prezidentūra

Viktorui Pranckiečiui

LR Seimo Pirmininkui

LR Seimas

Sauliui Skverneliui

LR Premjerui

LR Vyriausybė

**Kreipimasis**

**2020 05 18**

**Vilnius**

Atkreipiame dėmesį į susidariusią situaciją dėl hormoninės mažosios spiralės kompensavimo lytiškai aktyvioms 15-20 m. amžiaus merginoms ir prašome paraginti Sveikatos apsaugos ministeriją nepasiduoti konservatyvių politikų ir asmenų įtakai bei tęsti pradėtą darbą.

2019 m. birželio mėn. Lietuvos akušerių ginekologų draugijos (LAGD) valdyba, įvertinusi prastą kontracepcijos prieinamumą pažeidžiamoms gyventojų grupėms ir ypač jaunimui, atlikusi mokslinės literatūros analizę ir siekdama sumažinti paauglių nėštumų skaičių, kreipėsi paraiška kompensuoti kontraceptinę spiralę į LR SAM Vaistinių preparatų ir medicinos pagalbos priemonių kompensavimo komisiją. Šią kontracepcijos priemonę galėtų skirti gydytojas ginekologas besikreipiančioms konsultacijos 15-20 m. amžiaus merginoms, kurios yra lytiškai aktyvios, praeityje nutraukė nėštumą ar gimdė ir kurioms tinka mažoji hormoninė spiralė pagal indikacijas.

Tyrimai rodo, kad būtent levonorgestrelio kontraceptinė spiralė visomis savo charakteristikomis ir kaina labiausiai tinka ir geriausiai apsaugo nuo neplanuoto ar netikėto nėštumo lytiškai aktyvias merginas. Pabrėžtina, kad medikai kontracepcijos niekada neskiria be pacientės konsultavimo ir jos sutikimo.

Šiandien, esant poreikiui, pakankamai pajamų turinčios 16 m. ir vyresnės merginos galėtų įsigyti spiralę, tačiau nepasiturinčios, iš atskirties grupių, anksti pradėjusios lytinį gyvenimą merginos to padaryti negalėtų. Apklausos rodo, kad jaunos moterys iš atskirties grupių dažnai patiria partnerio smurtą, neplanuotai pastoja, gimdo (sulaukusios pilnametystės turi kelis vaikus) ar nutraukia nėštumus, turi žalingų įpročių ir priklausomybių, nedirba, neturi būsto, gyvena su vaikais prieglaudose. 15-20 m. amžiaus moterys dažniau gimdo neišnešiotus naujagimius, o šių naujagimių mirtingumas yra didesnis.

**Pasaulio sveikatos organizacija (PSO)** moterų reprodukcinę sveikatą vertina remdamasi rodikliais, tarp kurių yra **paauglių nėštumų ir gimdymų**  bei abortų skaičius, kontracepcijos vartojimas.

Paauglių gimdymų skaičius Lietuvoje yra 2-3 kartus didesnis nei Šveicarijoje, Italijoje, Nyderlanduose, Danijoje, Švedijoje ir lenkia Europos vidurkį. Tai susiję su valdžios dėmesio moterų reprodukcinei sveikatai ir teisėms trūkumu, nepakankamu kontracepcijos prieinamumu, mokslu grįstos informacijos apie kontracepciją nepakankama sklaida bei prastu lytiniu ugdymu mokykloje.

Esame įsitikinę, kad konservatyviai mąstantys parlamentarai ir visuomenės grupės, vedamos klaidingų įsitikinimų ir besiremiančios mitais apie hormoninę kontracepciją, visiškai nepagrįstai baugina visuomenę dėl spiralės kompensavimo bei kaltina ir žemina medikus. Nepritardami kontracepcijos vartojimui šie asmenys stumia jaunimą į nesaugius lytinius santykius, kurių pasekoje didėja aborto poreikis ir auga abortų skaičius, daugėja paauglių gimdymų. Be to, konservatyvieji politikai draudimais braunasi į žmogaus intymų, privatų gyvenimą, tuo pažeisdami LR Konstitucijos 22 straipsnį, kuriame pabrėžiamas žmogaus privataus gyvenimo neliečiamumas. Sukeltas sąmyšis trukdo valstybei vykdyti PSO rekomendacijas, nacionalinius ir tarptautinius įsipareigojimus dėl žmogaus teisių įgyvendinimo, kelia grėsmę demokratijai.

**Sveikatos apsaugos ministerijos** sprendimas kompensuoti mažąją hormoninę spiralę tikslinės amžiaus grupės moterims, esant parodymams, yra teisingas ir reikalingas.

Kontraceptinės spiralės kompensavimas padėtų lytiškai aktyvioms merginoms iš atskirties grupių išvengti neplanuoto nėštumo ir aborto, komplikuoto gimdymo ir prisidėtų prie jų reprodukcinės sveikatos. Besimokančios merginos galėtų tęsti mokslus. Tikėtina, kad sumažėtų kūdikių nepriežiūros ir mirčių skaičius.

Remiame sprendimą kompensuoti hormonų spiralę, pritariame PSO ir LAGD rekomendacijoms ir **prašome LR Prezidento, LR Seimo Pirmininko ir LR Premjero** paraginti Sveikatos apsaugos ministeriją nuosekliaiįgyvendinti priimtą sprendimą.

Pagarbiai

**Pasirašančios organizacijos ir asmenys:**

Anykščių moterų užimtumo ir informacijos centras

Labdaros ir paramos fondas ,,FRIDA”

Lietuvos žmogaus teisių centras

Lygių galimybių plėtros centras

Marijampolės apskrities moters veiklos centras

Marijampolės apskrities vyrų krizių centras

Marijampolės moterų verslininkių ir vadybininkių klubas

Irma Pustelnikienė

Sigutė Subatkienė

Birutė Varnagirienė

Aušra Kraulydienė

Birutė Rusevičienė

Nijolė Galvanauskienė

Moterų informacijos centras

NVO ,,BRANDA"

Panevėžio moterų užimtumo ir informacijos centras (PMUIC)

Šeimos planavimo ir seksualinės sveikatos asociacija

Tolerantiško jaunimo asociacija

Vilniaus Moterų namai

VšĮ Įvairovės ir edukacijos namai

VšĮ Naujos kartos moterų iniciatyvos

ŽIV ir AIDS paveiktų moterų bei jų artimųjų asociacija